CELEX: 62022TN0055
Language: mt
Date: 2022-01-23 00:00:00
Title: Kawża T-55/22: Rikors ippreżentat fit-23 ta’ Jannar 2022 – Swords vs Il-Kummissjoni u ECDC

14.3.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 119/56
            
         
      Rikors ippreżentat fit-23 ta’ Jannar 2022 – Swords vs Il-Kummissjoni u ECDC
      (Kawża T-55/22)
      (2022/C 119/79)
      Lingwa tal-kawża: l-Ingliż
      
         Partijiet
      
      
         Rikorrent: Patrick Swords (Dublin, l-Irlanda) (rappreżentant: G. M. Byrne, Barrister-at-law)
      
         Konvenuti: Il-Kummissjoni Ewropea u Iċ-Ċentru Ewropew għall-Prevenzjoni u l-Kontroll tal-Mard (ECDC)
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla l-evalwazzjoni tar-riskji tal-ECDC tal-24 ta’ Novembru 2021, l-istqarrija tal-ECDC tal-24 ta’ Novembru 2021, il-valutazzjonijiet tat-theddid tal-ECDC tas-26 ta’ Novembru 2021 u tat-2 ta’ Diċembru 2021 u l-evalwazzjoni tar-riskji tal-ECDC tal-15 ta’ Diċembru 2021;
               
            
                  —
               
               
                  tiddikjara li l-komunikazzjoni tal-Kummissjoni lill-Parlament, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni tal-1 ta’ Diċembru 2021 kif ukoll l-approċċ ikkoordinat tal-Kummissjoni u l-Kumitat għas-Sigurtà tas-Saħħa tal-10 ta’ Diċembru 2021 huma inapplikabbli skont l-Artikolu 277 TFUE; u
               
            
                  —
               
               
                  tikkundanna lill-konvenuti għall-ispejjeż.
               
            
         Motivi u argumenti prinċipali
      
      Insostenn tar-rikors, ir-rikorrent jinvoka erba’ motivi.
      
                  1.
               
               
                  L-ewwel motiv, ibbażat fuq l-allegazzjoni li l-ECDC naqas milli jsegwi rekwiżiti proċedurali essenzjali, inkluż ir-regolament intern u l-kodiċi ta’ mġiba amministrattiva tajba tiegħu stess. Qiegħed jiġi argumentat li l-ECDC injora metodoloġija ta’ evalwazzjoni tar-riskju rrikonoxxuta, naqas milli jikkonforma mal-istandards meħtieġa, inkluż dak ta’ eċċellenza xjentifika u indipendenza, u naqas milli jissodisfa l-obbligi tiegħu fil-produzzjoni u l-pubblikazzjoni tal-atti kkontestati. Qiegħed jiġi argumentat ukoll li r-rapporti ta’ evalwazzjoni tar-riskju kkontestati huma qarrieqa u allarmisti ħafna, l-effetti ta’ liema kienu prevedibbli għall-ECDC u konklużjoni mistennija minħabba d-dipendenza fuq dawn ir-rapporti kemm mill-istituzzjonijiet tal-Unjoni Ewropea kif ukoll mill-Istati Membri.
               
            
                  2.
               
               
                  It-tieni motiv, ibbażat fuq l-allegazzjoni li l-ECDC kiser it-Trattati tal-Unjoni, injora l-istat tad-dritt, kiser id-drittijiet fundamentali tiegħu billi naqas milli jissodisfa d-dmirijiet u l-obbligi tiegħu stabbiliti fit-Trattati tal-Unjoni fil-produzzjoni u l-pubblikazzjoni tal-atti kkontestati.
               
            
                  3.
               
               
                  It-tielet motiv, ibbażat fuq l-allegazzjoni li billi pproduċa u ppubblika l-atti kkontestati, l-ECDC kiser prinċipji ġenerali tad-dritt tal-Unjoni, inklużi l-prinċipji ta’ proporzjonalità, ċertezza legali u aspettattivi leġittimi, kif ukoll kiser id-drittijiet fundamentali tar-rikorrent.
               
            
                  4.
               
               
                  Ir-raba’ motiv, ibbażat fuq l-allegazzjoni li l-ECDC uża l-poter tiegħu b’mod ħażin.
               
            
                  5.
               
               
                  Ir-rikorrent iqajjem ukoll eċċezzjoni ta’ inapplikabbiltà, skont l-Artikolu 277 TFUE, fir-rigward tal-komunikazzjoni tal-Kummissjoni lill-Parlament, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni tal-1 ta’ Diċembru 2021 kif ukoll l-approċċ ikkoordinat tal-Kummissjoni u l-Kumitat għas-Sigurtà tas-Saħħa tal-10 ta’ Diċembru 2021. Qiegħed jiġi argumentat li, peress li dawn l-atti ġew ifformulati u ppubblikati fuq il-bażi tal-evalwazzjonijiet tar-riskju tal-ECDC, isegwi li dawn saru illegali.